**3. számú melléklet**

**Fenntartói MEGÁLLAPODÁS**

amely létrejött egyrészről **Szombathely Megyei Jogú Város Önkormányzata** Székhely: 9700 Szombathely, Kossuth L. u.1-3.

statisztikai számjele:15733658-8411-321-18.

adószáma: 15733658-2-18

törzskönyvi azonosító szám: 733656

képviseletre jogosult: dr. Puskás Tivadar polgármester

a továbbiakban: **Fenntartó**

másrészről **Savaria Szimfonikus Zenekar**

székhely: 9700 Szombathely, Rákóczi F. u. 3.

statisztikai számjel: 15420655-9001-322-18

adószám: 15420655-2-18

törzskönyvi azonosító szám: 420659

képviselő: Kiss Barna igazgató

a továbbiakban: **Szervezet**

(a továbbiakban együtt: Felek) között az alulírott napon és helyen, az alábbi feltételekkel:

**1. Preambulum**

A Felek egyezően rögzítik, hogy a Szervezet az előadó- művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban Emtv.) vonatkozó rendelkezései alapján az előadó- művészeti államigazgatási szerv által ESZ/033 nyilvántartási számon nyilvántartásba vett nem állami fenntartású előadó-művészeti szervezet.

Az Emtv. 16. § (2) bekezdése értelmében a központi költségvetésből művészeti és működési támogatás önkormányzati fenntartású előadó-művészeti szervezet számára csak abban az esetben nyújtható, ha a szervezet a fenntartó önkormányzattal a támogatás folyósításakor hatályos, legalább 3 éves fenntartói megállapodást kötött.

**2. A szerződés célja**

A Felek jelen megállapodást abból a célból kötik meg, hogy biztosítsák a Szervezet magas színvonalú és nemzeti minősítésű művészeti teljesítményéhez és Szombathely Megyei Jogú Város eladó-művészeti életében betöltött meghatározó szerepéhez fűződő közérdeket. E megfontolásból a Fenntartó fenntartói szerződést köt a Szervezettel a 3.1-3.9. pontokban meghatározott előadó- művészeti szolgáltatások tartós biztosítására.

Jelen megállapodás célja továbbá, hogy meghatározza a Szervezet előadó-művészeti szervezettől alaptevékenységi körében elvárt feladat-ellátási teljesítménymutatóit, elősegítse a költségvetési gazdálkodás kiegyensúlyozottságát, tervezését és a rendelkezésre álló kapacitások hatékony kihasználását.

**3. A Szervezet által vállalt előadó- művészeti szolgáltatások**:

**3.1.** A Szervezet vállalja, hogy tevékenysége során megfelel a legmagasabb szakmai minőségi követelményeknek, ennek érdekében folyamatosan gondoskodik arról, hogy a társulathoz tartozó művészek szakmai fejlődése biztosított legyen, megteremti a társulat fejlődéséhez szükséges műhelymunka feltételeit, művészeti koncepciójában, évadtervében a társulati működéshez, a művészek fejlődéséhez szükséges követelményeket érvényre juttatja.

**3.2.** A Szervezet Szombathely Megyei Jogú Város előadó-művészeti szervezete, amely elsődlegesen komolyzenei hangversenyek útján biztosít igényes zenei nevelést és szórakoztatást.

## 3.3. A Szervezet vállalja, hogy művészeti évadonként az Emtv. előírásainak megfelelő hangversenyszámot (legalább 50 hangversenyt) teljesít és törekszik arra, hogy a megye komolyzenei ellátottságában közreműködjön. A Szervezet, mint nemzeti előadó-művészeti szervezetként minősített intézmény törekszik arra is, hogy magyar és külföldi hangversenytermekben és zenei eseményeken bemutatkozzon, a magyar zenei kultúrát magas színvonalon tolmácsolja.

## 3.4. A Szervezet vállalja, hogy az évadban teljesített hangversenyein kortárs és klasszikus magyar szerzők műveit előadja, melynek évadonkénti teljesítését mértékét az Emberi Erőforrások Minisztériummal kötött Közszolgáltatási Szerződés tartalmazza (legalább 2 klasszikus zenekari mű bérletsorozatban, legalább 1 kortárs magyar zenemű ősbemutatóként).

**3.5.** A Szervezet a felnövekvő generációk komolyzenei nevelésében részt vállal ifjúsági hangversenyek szervezésével, amely az évad hangversenyeinek legalább 15 %-át teszi ki. A Szervezet együttműködik az alap- és középfokú nevelési és oktatási intézményekkel, valamint a művészeti oktatással foglalkozó szervezetekkel.

**3.6.** A Szervezet vállalja, hogy évadonként Szombathely Megyei Jogú Város közigazgatási területén kívül legalább 5 magyarországi koncertet tart.

**3.7.** A Szervezet vállalja, hogy olyan műsorstruktúrát alakít ki és közönségszervezési feladatait úgy látja el, hogy:

- előadásain a rendelkezésre álló előadóterem lehetőség szerint teltházzal működjön,

- az évad során megtartott előadásokon a nézőtéri befogadó képességhez képest a fizetőnéző-szám a 75 %-ot elérje,

- az összes nézőszám művészeti évadonként legalább a 30.000 főt, a fizetőnéző-szám legalább a 22.000 főt elérje,

- nemzeti minősítésű besorolását megőrzi.

**3.8.** A Szervezet vállalja, hogy a produkciók megrendezésekor törekszik a műfaj kínálta sokszínűség megőrzésére, újszerű zenei technikák alkalmazására.

**3.9.** A Szervezet vállalja, hogy gondoskodik közönségkapcsolatainak folyamatos erősítéséről.

**4. A Szervezet által vállalt egyéb kötelezettségek**:

**4.1.** A Szervezet vállalja, hogy a hangversenyeken kívül az Emberi Erőforrás Minisztériummal kötött Közszolgáltatási Szerződésben meghatározott zeneművészeti szakmai programokat, feladatokat teljesíti.

**4.2.** A Szervezet együttműködik a Nemzetközi Bartók Szeminárium és Fesztivál szervezőivel, a rendezvényen közreműködik, valamint közreműködése nélkül megtartott koncerteknek helyet biztosít.

**4.3.** A Szervezet együttműködik a Vas megyével szomszédos határon túli magyarság szervezeteivel a magyar zeneművészet megismertetése érdekében, és részt vesz Szombathely Megyei Jogú Város nemzetközi kapcsolataiban, a város nemzetközi együttműködését elősegíti.

**4.4.** A Szervezet kapcsolatot tart és együttműködik Szombathely Megyei Jogú Város más kulturális intézményeivel, lehetőség szerint részt vesz a város kiemelt rendezvényein.

**4.5.** A Szervezet törekszik arra, hogy lehetőség szerint a változó kulturális keresletnek megfelelően zeneművészeti tevékenységét kiegészítse közművelődési programokkal, más művészeti ág bevonásával önállóan, vagy az érintett területeket képviselő intézményekkel, gazdasági társaságokkal, művészekkel, művészeti csoportokkal együttműködve.

**4.6.** A Szervezet által vállalt egyéb tevékenységek nem korlátozhatják, vagy veszélyeztethetik az előadó- művészeti tevékenységét.

**4.7.** A Szervezet köteles tárgyévi adatszolgáltatását az Emtv.-ben és a kapcsolódó jogszabályokban előírt módon és tartalommal, az Önkormányzat által meghatározott határidőre az Önkormányzat részére megküldeni.

**4.8.** A Szervezet a tőle elvárt feladatok teljesítésének szakmai igazolásaként évente (legkésőbb a költségvetés elfogadását követően 30 nappal) az Önkormányzat Közgyűlésének illetékes bizottsága számára írásos beszámolót készít, és a bizottság ülésén szóban értékeli az előző naptári év teljesítési adatait, valamint ismerteti a tárgyév művészeti, közönségszervezési és marketing munkatervét.

A bizottság a teljesítési adatok alapján – figyelemmel az Emtv. 3. § (5) bekezdésében foglaltak érvényesülésére – határozatot hoz a beszámoló és a munkatervről szóló tájékoztató elfogadásáról.

**4.9.** A Szervezet a jelen megállapodás lejártát megelőzően 2015. november 15-ig záró beszámolót készít, melyet átad az Önkormányzatnak. A záró beszámoló rögzíti a teljesítés tényleges adatait, elemzi a folyamatokat, javaslatot tesz a következő megállapodási időszak teljesítmény-célkitűzéseinek meghatározására.

**4.10.** A Felek rögzítik, hogy amennyiben a Szervezet a teljesítménycélok teljesítésétől neki felróható okból jelentősen elmarad, a Fenntartó az éves támogatás összegét felülvizsgálja.

**4.11.**A Felek megállapodnak abban, hogy jelentős elmaradásnak tekintik különösen azt, ha a Szervezet éves beszámolója alapján a teljesítménycélok 10 %-ban, vagy azt meghaladó mértékben nem valósulnak meg.

**5. A szolgáltatások ellátását biztosító feltételek:**

**5.1.** A Szervezet kijelenti, hogy rendelkezik a 3.1- 3.9. pontokban meghatározott szolgáltatások folyamatos ellátását biztosító személyi és tárgyi feltételekkel, valamint a szolgáltatások teljesítéséhez elengedhetetlen, lényeges vagyoni eszközökkel.

**5.2.** A Szervezet kiemelt előadó-művészeti szervezetként való működtetéséhez szükséges forrásokat a Fenntartó, a központi költségvetés és a Szervezet saját bevétele biztosítja a 2015-2017. évek adatait figyelembe véve a következő megosztásban, kerekítve: önkormányzati támogatás 49,6 %, jegybevétel 11,7 %, egyéb saját bevétel 6,5 %, központi költségvetési forrás: 32,2 %. Amennyiben a központi támogatás mértéke, vagy a Fenntartó gazdasági helyzete lényegesen megváltozik, úgy a Fenntartó és a Szervezet az önkormányzati támogatás és a Szervezet saját bevételének arányáról egyeztet. Az egyeztetés eredményeképpen meghatározott önkormányzati támogatást a Fenntartó a tárgyévi költségvetéséről szóló rendeletében határozza meg.

**5.3.** A Fenntartó gondoskodik a Szervezet alapító okiratában meghatározott, állandó működési helyéül szolgáló épület rendeltetésszerű használatának biztosításáról.

**6. Egyéb rendelkezések:**

**6.1.** A Szervezettől gazdálkodását tekintve elvárt követelmény a pénzügyi egyensúly fenntartása, a kapacitások kihasználása, az eszköz- és erőforrás-gazdálkodás hatékonysága.

**6.2.** A Szervezet a gazdálkodása során minden körülmények között betartja a Szombathely Megyei Jogú Város éves költségvetési rendeletében előírtakat. A Szervezet a központi költségvetési források felhasználását az Emtv., az Államháztartásról szóló 2011. évi CXCV. törvény, az Államháztartásról szóló törvény végrehajtásáról rendelkező 368/2011. (XII. 3.) Kormányrendelet és egyéb vonatkozó jogszabályok rendelkezései alapján végzi.

**6.3.** Amennyiben a Szervezet bármilyen okból kifolyólag nem tudja ellátni a 3.1- 3.9. pontokban meghatározott feladatokat, úgy a Felek felülvizsgálják a jelen szerződésben foglalt feltételeket, és javaslatot tehetnek a szerződés módosítására.

**6.4.** A Fenntartó jogosult – az Emtv.-ben szabályozott követelményeknek ismeretében – a Fenntartói megállapodást azonnali hatállyal felmondani, ha a helyzetében való bekövetkezett lényeges – elsődlegesen jogi, gazdasági – változás miatt a Szervezetet nem, vagy jelen formában nem tudja a továbbiakban fenntartani.

## 6.5. A szerződő felek a jelen szerződést 2019. január 1. napjától 2023. december 31. napjáig terjedő, 5 éves határozott időre kötik.

## 6.6. Jelen szerződésre - melyet a Felek képviselői elolvasás után, mint akaratukkal mindenben megegyezőt, aláírásukkal jóváhagyólag ellátták - egyebekben az Emtv. és a Polgári Törvénykönyv, valamint az egyéb vonatkozó jogszabályok rendelkezései az irányadóak.

**Szombathely, 2018. ………………………. „ ”**

|  |  |
| --- | --- |
| **/: Dr. Puskás Tivadar :/** | **/: Kiss Barna :/** |
| **Szombathely Megyei Jogú Város**  **polgármestere** | **Savaria Szimfonikus Zenekar**  **igazgató** |

**Záradék:**

Jelen fenntartói megállapodást Szombathely Megyei Jogú Város Közgyűlése a ……../2018. (IX.13.) Kgy. számú határozatával hagyta jóvá.